Presuda Općeg suda od 18. listopada 2023. – EIB/Sirija
(predmet T-456/22)1
„Arbitražna klauzula – Ugovor o zajmu koji se odnosi na projektiranje, izgradnju ili postavljanje i puštanje u rad infrastrukture i opreme u trećoj zemlji – Neizvršenje ugovora – Povrat unaprijed isplaćenih iznosa – Zatezne kamate – Postupak donošenja presude zbog ogluhe”
Jezik postupka: engleski
Stranke
Tužitelj: Europska investicijska banka (zastupnici: T. Gilliams, R. Stuart i F. Oxangoiti Briones, agenti, uz asistenciju D. Artsa i E. Paredisa, odvjetnika)
Tuženik: Sirijska Arapska Republika
Predmet
Svojom tužbom na temelju članka 272. UFEU-a, Europska investicijska banka (EIB) zahtijeva da se Sirijskoj Arapskoj Republici naloži da Europskoj uniji, koju zastupa, plati iznos od 18 440 034,97 eura s kamatama na temelju ugovora o zajmu br. 22057 koji se odnosi na projektiranje, izgradnju ili postavljanje i puštanje u rad infrastrukture i opreme u višenamjenskoj luci u Tartusu (Sirija) (u daljnjem tekstu: ugovor o zajmu), i da joj isplati iznos od 5 405,54 eura, koji nije uključen u jamstvo i koji odgovara zateznim kamatama povezanim s obrokom dospjelim 20. svibnja 2022., obračunate do 14. lipnja 2022., datuma na koji je Unija platila obrok koji odgovara glavnici i ugovornoj kazni.
Izreka
Sirijskoj Arapskoj Republici nalaže se da Europskoj uniji, koju zastupa Europska investicijska banka (EIB), plati iznos od 18 440 034,97 eura koji predstavlja glavnicu s ugovornim i zateznim kamatama koje se duguju na dan 30. lipnja 2022. i iznos od 5 405,54 eura koji odgovara zateznim kamatama povezanim s obrokom dospjelim 20. svibnja 2022., obračunate do 14. lipnja 2022., koji nije uključen u jamstvo.
Iznos od 13 942 526 eura predstavlja glavnicu na koju se odnose zatezne kamate, izračunate u skladu s metodom predviđenom u članku 3. stavku 2. ugovora o zajmu br. 22057 koji se odnosi na projektiranje, izgradnju ili postavljanje i puštanje u rad infrastrukture i opreme u višenamjenskoj luci u Tartusu (Sirija), sklopljenog između EIB-a i Sirijske Arapske Republike 22. svibnja 2003. i izmijenjenog 17. svibnja 2006., 21. svibnja 2007. i 10. srpnja 2008., računajući od 30. lipnja 2022. do datuma isplate.
Sirijskoj Arapskoj Republici nalaže se snošenje troškova.
____________
1     SL C 359, 19. 9. 2022.